Fjármálaráðherra segir að athugasemdir sem gerðar voru við fyrirhugaðar lagabreytingar um eignarhald í færeyskum sjávarútvegi hafi ekki verið þrýsingur. Fjárfestingar Íslendinga þar hafi verið á grundvelli fríverslunarsamnings, og lagabreytingar hefðu sett þær á brunaútsölu.
Högni Hoydal fyrrverandi sjávarútvegsráðherra Færeyja sagðist í þættinum Dagur og vika í færeyska Kringvarpinu í síðasta mánuði að hann hefði upplifað pólitískan þrýsting frá Íslandi, meðal annars frá fyrirtækjum, stjórnmálamönnum og ráðherrum og þrýstingurinn tengdist Sjálfstæðisflokknum. Þetta hafi tengst vinnu við breytingar á fiskveiðistjórnunarkerfi Færeyinga og eignarhald í færeyskum sjávarútvegi. Bjarni Benediktsson fjármálaráðherra og formaður Sjálfstæðisflokksins segir að ekki hafi verið þrýst á Færeyinga.
Nei, nei, nei ég held að þetta sé nú einhver regin misskilningur. Það hefur verið í gildi fríverslunarsamningur þar sem að ákveðin prinsip eru til grundvallar, en Færeyingarnir vildu fara að breyta því, að það sem áður hafði verið í lagi, að fjárfestingar íslenskra aðila í Færeyjum væru lögmætar. Það er mjög snúið mál þegar menn ætla að vinda ofan af slíku vegna þess að eignarhlutirnir geta orðið verðlausir bara í einni svipan.
Segir Bjarni Benediktsson. Því hafi verið eðlilegt að koma athugasemdum á framfæri við Færeyinga um að þeir gætu ekki með einfaldri lagabreytingu sett eignir á brunaútsölu.
Ef menn hafa athugasemdir við það þá finnst mér menn ganga býsna langt.
Það hefur verið haft samband við þá út af því?
Já, já það var komið á framfæri athugasemdum vegna þess að þetta varðaði beina íslenska hagsmuni.
Fríverslunarsamningurinn milli Íslands og Færeyja gengur undir nafninu Hoyvikursamningurinn og var hann undirritaður árið 2005. Bjarni segir að íslensk stjórnvöld hafi viljað, í samræmi við samninginn, viðhalda frjálsum og opnum viðskiptum við Færeyinga, sem hafi gagnast vel. Hann vill ekki skilgreina það sem þrýsting.
Nei, ég veit ekki af hverju menn kalla það þrýsting, það eru ekki nema eðlilegar athugasemdir að eignir manna verði ekki seldar á brunaútsölu.
Bjarni Benediktsson fjármálaráðherra segir að ekki hafi verið þrýst á Færeyinga vegna fyrirhugaðra lagabreytinga á eignarhaldi í færeyskum sjávarútvegi, heldur hafi athugasemdum verið komið á framfæri svo eignir íslenskra fjárfesta þar yrðu ekki seldar á brunaútsölu.